CELEX: 32021R1122
Language: fi
Date: 2021-07-08 00:00:00
Title: Komission täytäntöönpanoasetus (EU) 2021/1122, annettu 8 päivänä heinäkuuta 2021, täytäntöönpanoasetuksen (EU) 2016/1368 muuttamisesta lisäämällä Nibor-korko Euroopan parlamentin ja neuvoston asetuksen (EU) 2016/1011 mukaisesti perustettuun rahoitusmarkkinoilla käytettäviä kriittisiä vertailuarvoja koskevaan luetteloon ja poistamalla Libor-korko kyseisestä luettelosta (ETA:n kannalta merkityksellinen teksti)

9.7.2021   
               
               
                  FI
               
               
                  Euroopan unionin virallinen lehti
               
               
                  L 243/39
               
            
         KOMISSION TÄYTÄNTÖÖNPANOASETUS (EU) 2021/1122,
         annettu 8 päivänä heinäkuuta 2021,
         täytäntöönpanoasetuksen (EU) 2016/1368 muuttamisesta lisäämällä Nibor-korko Euroopan parlamentin ja neuvoston asetuksen (EU) 2016/1011 mukaisesti perustettuun rahoitusmarkkinoilla käytettäviä kriittisiä vertailuarvoja koskevaan luetteloon ja poistamalla Libor-korko kyseisestä luettelosta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä ja direktiivien 2008/48/EY ja 2014/17/EU sekä asetuksen (EU) N:o 596/2014 muuttamisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1011 (1) ja erityisesti sen 20 artiklan 1 kohdan,
         sekä katsoo seuraavaa:
         
                     (1)
                  
                  
                     Vertailuarvot voidaan tunnustaa kriittisiksi asetuksen (EU) 2016/1011 20 artiklan 1 kohdan a, b tai c alakohdan mukaisesti. Kyseisen asetuksen 20 artiklan 1 kohdan b alakohdassa edellytyksenä vertailuarvojen tunnustamiselle kriittisiksi vertailuarvoiksi on se, että ne perustuvat sellaisten tietolähteiden toimittamiin syöttötietoihin, joiden enemmistö sijaitsee yhdessä jäsenvaltiossa, ja että kyseinen jäsenvaltio on tunnustanut vertailuarvot kriittisiksi. Komissio antoi 11 päivänä elokuuta 2016 komission täytäntöönpanoasetuksen (EU) 2016/1368 (2), jolla laadittiin luettelo kriittisistä vertailuarvoista.
                  
               
                     (2)
                  
                  
                     Asetusta (EU) 2016/1011 sovelletaan Euroopan talousalueella (ETA), ja se pantiin täytäntöön Norjan lainsäädännössä 6 päivänä joulukuuta 2019.
                  
               
                     (3)
                  
                  
                     Norjan toimivaltainen viranomainen Finanstilsynet ilmoitti 3 päivänä joulukuuta 2020 Euroopan arvopaperimarkkinaviranomaiselle, jäljempänä ’ESMA’, ehdotuksestaan hyväksyä Norwegian Interbank Offered Rate, jäljempänä ’Nibor’, asetuksen (EU) 2016/1011 20 artiklan 1 kohdan b alakohdan nojalla kriittiseksi vertailuarvoksi, koska Nibor on Norjassa kriittinen ja perustuu sellaisten tietolähteiden toimittamiin tietoihin, joista kaikki sijaitsevat Norjassa.
                  
               
                     (4)
                  
                  
                     Nibor on viitekorko, joka perustuu niiden korkojen keskiarvoon, joilla Norjan rahamarkkinoilla toimivat pankit lainaavat toisilleen vakuudettomia varoja eripituisiksi laina-ajoiksi. Nibor määritetään päivittäin viidelle eri maturiteetille: yksi viikko sekä yksi, kaksi, kolme ja kuusi kuukautta. Nibor-paneeliin on 3 päivästä joulukuuta 2020 osallistunut kuusi pankkia, jotka kaikki sijaitsevat Norjassa.
                  
               
                     (5)
                  
                  
                     ESMAlle toimittamassaan arvioinnissa Finanstilsynet toteaa, että Niborin lakkaamisella tai sillä, että Nibor laskettaisiin sellaisten syöttötietojen tai sellaisista tietolähteistä koostuvan paneelin perusteella, jotka eivät enää edusta taustalla olevaa markkina- tai taloustilannetta, voisi olla merkittäviä haittavaikutuksia Norjan rahoitusmarkkinoiden toimintaan.
                  
               
                     (6)
                  
                  
                     Finanstilsynetin arvio osoittaa, että Nibor-korkoa on käytetty viitekorkona kotitalouksille ja muille kuin rahoituslaitoksille myönnetyissä lainoissa, joiden yhteismäärä on noin 418 miljardia euroa, mikä vastaa 94:ää prosenttia kaikista Norjassa kotitalouksille ja muille kuin rahoituslaitoksille myönnetyistä lainoista ja 136:ta prosenttia Norjan bruttokansantuotteesta (BKT). Lisäksi Niboria käytetään kuponkimaksujen viitekorkona noin 60 prosentissa Norjan vaihtuvakorkoisten joukkovelkakirjalainojen kokonaisnimellisarvosta, mikä vastaa noin 130:tä miljardia euroa. Finanstilsynet osoitti myös yhden keskusvastapuolen tietojen perusteella, että Niboria on käytetty OTC-korkojohdannaisten viitekorkona ainakin 1 988 miljardin euron liikkeessä olevan nimellismäärän osalta lokakuusta 2020 lähtien. Finanstilsynet päätteli lopuksi, että Niboria käytetään tällä hetkellä viitekorkona sijoitusrahastoissa, joiden varojen nettoarvo on yhteensä 0,3 miljardia euroa. Niboriin perustuvien rahoitusvälineiden ja rahoitussopimusten kokonaisarvo on sen vuoksi vähintään kahdeksan kertaa suurempi kuin Norjan bruttokansantuote.
                  
               
                     (7)
                  
                  
                     Finanstilsynetin arvioinnissa päädyttiin siihen, että Nibor on erittäin tärkeä Norjan rahoitusvakauden ja markkinoiden eheyden kannalta ja sen lakkaaminen tai epäluotettavuus voisi aiheuttaa merkittäviä Norjan rahoitusmarkkinoiden toimintaan sekä yrityksiin ja kuluttajiin kohdistuvia haittavaikutuksia, koska sitä käytetään lainoissa, kulutusluottotuotteissa, OTC-korkojohdannaisissa ja sijoitusrahastoissa.
                  
               
                     (8)
                  
                  
                     ESMA lähetti 28 päivänä tammikuuta 2021 komissiolle lausuntonsa, jonka mukaan Finanstilsynetin tekemä arviointi on asetuksen (EU) 2016/1011 20 artiklan 3 kohdan vaatimusten mukainen ja jonka mukaan Finanstilsynet oli myös esittänyt määrällisiä tietoja tukemaan Niborin tunnustamista kriittiseksi vertailuarvoksi ja analyyttiset perustelut, joissa korostettiin Niborin ratkaisevaa asemaa Norjan taloudessa.
                  
               
                     (9)
                  
                  
                     Asetuksen (EU) 2016/1011 20 artiklan 1 kohdan mukaan komissio tarkistaa kriittisten vertailuarvojen luettelon vähintään kahden vuoden välein ja unionissa sijaitsevien hallinnoijien on tarjottava kyseiset vertailuarvot. Yhdistynyt kuningaskunta erosi unionista 31 päivänä tammikuuta 2020. Yhdistyneessä kuningaskunnassa sijaitsevan hallinnoijan tarjoamia vertailuarvoja ei sen vuoksi voida enää pitää kriittisinä vertailuarvoina, ja ne olisi poistettava täytäntöönpanoasetuksen (EU) 2016/1368 liitteessä olevasta kriittisten vertailuarvojen luettelosta. Libor (London Interbank Offered Rate) hyväksyttiin kriittiseksi vertailuarvoksi 19 päivänä joulukuuta 2017, joten se olisi poistettava täytäntöönpanoasetuksen (EU) 2016/1368 liitteessä olevasta kriittisten vertailuarvojen luettelosta.
                  
               
                     (10)
                  
                  
                     Asetusta (EU) 2016/1011 muutettiin Euroopan parlamentin ja neuvoston asetuksella (EU) 2019/2175 (3) muun muassa ESMAn nimittämiseksi asetuksen (EU) 2016/1011 20 artiklan 1 kohdan a ja c alakohdassa tarkoitettujen kriittisten vertailuarvojen hallinnoijien toimivaltaiseksi viranomaiseksi 1 päivästä tammikuuta 2022. Asetuksen (EU) 2016/1011 20 artiklan 1 kohdan b alakohdassa tarkoitettujen kriittisten vertailuarvojen hallinnoijien toimivalta säilyy kuitenkin asiaankuuluvalla kansallisella toimivaltaisella viranomaisella. Sen vuoksi on aiheellista, että komission laatimassa kriittisten vertailuarvojen luettelossa erotetaan toisistaan asetuksen (EU) 2016/1011 20 artiklan 1 kohdan a ja c alakohdassa tarkoitetut kriittiset vertailuarvot ja mainitun asetuksen 20 artiklan 1 kohdan b alakohdassa tarkoitetut kriittiset vertailuarvot.
                  
               
                     (11)
                  
                  
                     Sen vuoksi täytäntöönpanoasetusta (EU) 2016/1368 olisi muutettava.
                  
               
                     (12)
                  
                  
                     Tämä asetus olisi Niborin ratkaisevan merkityksen, sen laajan käytön ja sen pääomien kohdentamiseen Norjassa liittyvän roolin vuoksi saatettava voimaan kiireellisesti.
                  
               
                     (13)
                  
                  
                     Tässä asetuksessa säädetyt toimenpiteet ovat Euroopan arvopaperikomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Korvataan täytäntöönpanoasetuksen (EU) 2016/1368 liite tämän asetuksen liitteellä.
         
         
            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 8 päivänä heinäkuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 171, 29.6.2016, s. 1.
         
            (2)  Komission täytäntöönpanoasetus (EU) 2016/1368, annettu 11 päivänä elokuuta 2016, rahoitusmarkkinoilla käytettäviä kriittisiä vertailuarvoja koskevan luettelon laatimisesta Euroopan parlamentin ja neuvoston asetuksen (EU) 2016/1011 mukaisesti (EUVL L 217, 12.8.2016, s. 1).
         
            (3)  Euroopan parlamentin ja neuvoston asetus (EU) 2019/2175, annettu 18 päivänä joulukuuta 2019, Euroopan valvontaviranomaisen (Euroopan pankkiviranomainen) perustamisesta annetun asetuksen (EU) N:o 1093/2010, Euroopan valvontaviranomaisen (Euroopan vakuutus- ja lisäeläkeviranomainen) perustamisesta annetun asetuksen (EU) N:o 1094/2010, Euroopan valvontaviranomaisen (Euroopan arvopaperimarkkinaviranomainen) perustamisesta annetun asetuksen (EU) N:o 1095/2010, rahoitusvälineiden markkinoista annetun asetuksen (EU) N:o 600/2014, rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä annetun asetuksen (EU) 2016/1011 ja varainsiirtojen mukana toimitettavista tiedoista annetun asetuksen (EU) 2015/847 muuttamisesta (EUVL L 334, 27.12.2019, s. 1).
      
      
         
            LIITE
            
               
                  
                     ”LIITE
                     
                        Asetuksen (EU) 2016/1011 20 artiklan 1 kohdan a ja c alakohdan mukainen kriittisten vertailuarvojen luettelo
                     
                     
                                 
                                    Nro
                                 
                              
                              
                                 
                                    Vertailuarvo
                                 
                              
                              
                                 
                                    Hallinnoija
                                 
                              
                              
                                 
                                    Paikka
                                 
                              
                           
                                 1
                              
                              
                                 Euribor® (Euro Interbank Offered Rate)
                              
                              
                                 European Money Markets Institute (EMMI)
                              
                              
                                 Bryssel, Belgia
                              
                           
                                 2
                              
                              
                                 Eonia® (Euro OverNight Index Average)
                              
                              
                                 European Money Markets Institute (EMMI)
                              
                              
                                 Bryssel, Belgia
                              
                           
                        
                     
                        Asetuksen (EU) 2016/1011 20 artiklan 1 kohdan b alakohdan mukainen kriittisten vertailuarvojen luettelo
                     
                     
                                 
                                    Nro
                                 
                              
                              
                                 
                                    Vertailuarvo
                                 
                              
                              
                                 
                                    Hallinnoija
                                 
                              
                              
                                 
                                    Paikka
                                 
                              
                           
                                 1
                              
                              
                                 Stibor (Stockholm Interbank Offered Rate)
                              
                              
                                 Ruotsin pankkiyhdistys (Svenska Bankföreningen)
                              
                              
                                 Tukholma, Ruotsi
                              
                           
                                 2
                              
                              
                                 Wibor (Warsaw Interbank Offered Rate)
                              
                              
                                 GPW Benchmarks SA.
                              
                              
                                 Varsova, Puola
                              
                           
                                 5
                              
                              
                                 Nibor (Norwegian Interbank Offered Rate)
                              
                              
                                 Norske Finansielle Referanser (NoRe)
                              
                              
                                 Oslo, Norja
                              
                           
               ”